ঠাকুরগাঁও জেলা বাংলাদেশের উত্তরপ্রান্তে রাজশাহী বিভাগের একটি প্রাচীন ঐতিহ্যসমৃদ্ধ জনপদ। ১৮০০ সালে বৃটিশ শাসনামলে টাঙ্গন, শুক, কুলিক, পাথরাজ ও ঢেপা বিধৌত এ জনপদের একটি ঠাকুর পরিবারের উদ্যোগে  বর্তমান ঠাকুরগাঁও পৌরসভা এলাকার উত্তরপার্শ্বে একটি থানা স্থাপিত হয়। তাদের নাম অনুসারে থানাটির নাম হয় ঠাকুরগাঁও থানা। মতান্তরে ঠাকুর-অর্থাৎ ব্রাক্ষণদের সংখ্যাধিক্যের কারণে স্থানটির নাম ঠাকুরগাঁও হয়েছে। ১৮৬০ সালে এটি মহকুমা হিসেবে ঘোষিত হয়। তৎকালিন সময়ে এ মহকুমার অধীনে ৬ টি থানা ছিল যথা : সদর, বালিয়াডাঙ্গী, পীরগঞ্জ, রাণীশংকৈল, হরিপুর ও আটোয়ারী। ১৯৪৭ সালে ভারতের জলপাইগুড়ি ও কোচবিহার জেলার ৪ টি থানা- পঞ্চগড়, বোদা, দেবীগঞ্জ, ও তেতুলিয়া নিয়ে ১০ টি থানার মহকুমা হিসেবে ঠাকুরগাঁও নতুন ভাবে যাত্রা শুরু করে। কিন্তু ১৯৮১  সালে আটোয়ারী, পঞ্চগড়, বোদা, দেবীগঞ্জ ও তেতুলিয়া নিয়ে পঞ্চগড় আলাদা মহকুমা হলে ঠাকুরগাঁও এর ভৌগলিক সীমানা ৫টি থানা এলাকায় সংকুচিত হয়ে যায়। ১৯৮৪ সালের ১লা ফেব্রুয়ারী ঠাকুরগাঁও জেলা যাত্রা শুরু করে। বর্তমানে এ জেলায় ৩টি পৌরসভা, ৬৪৭ টি মৌজা ও ৭৭০ টি গ্রাম রয়েছে।